# Northrop Grumman B-21 Raider

|  |
| --- |
| B-21 Raider |
|  B-21 počas letu, 2024

---

 |
| Typ | strategický stealth bombardér |
| Výrobca | Northrop Grumman |
| Prvý let | 10. novembra 2023 |
| Charakter | vo vývoji |
| Hlavný používateľ | United States Air Force |
| Vyrobených | 3 |
|

|  |  |
| --- | --- |
|  |  Letecký portál |

 |

**B-21 Raider** je americký strategický bombardér, ktorý vyvíja spoločnosť Northrop Grumman. Malo by ísť o ťažký diaľkový stealth bombardér, ktorý bude niesť konvenčné aj termojadrové zbrane.

Raider nahradí staršie bombardéry amerického letectva B-1 Lancer a B-2 Spirit. Americké letectvo plánuje prevádzkovať tento typ spoločne so zmodernizovanými bombardérmi B-52 Stratofortress. Zavedenie B-21 do služby je naplánované na rok 2027.

## Vznik a vývoj

Prvé verejné predstavenie v Palmdale 3. decembra 2022
Korene vývoja B-21 siahajú do roku 2004, kedy bol spustený program Next-Generation Bomber (NGB), čo bola iniciatíva zameraná na skúmanie nových technológií. Cieľom tohto projektu bol vývoj bombardéra novej generácie, ktorý mal vstúpiť do služby v roku 2018. V rámci programu NGB sa americké letectvo snažilo vyvinúť bombardér schopný ničiť pozemné ciele na veľké vzdialenosti. Súťaže sa zúčastnila spoločnosť Northrop Grumman a tím zložený z firiem Boeing a Lockheed Martin. Po počiatočnom úsilí vývojárov na oboch stranách bol projekt v roku 2009 zrušený. Dôvodom bol fakt, že sa nepodarilo jednoznačne vyriešiť otázky, či by bombardér mal byť bezposádkový, a či by mal byť schopný niesť jadrové zbrane. Každá z týchto možností by v tej dobe značne zvýšila náklady a zložitosť systému.

Po zrušení programu NGB v roku 2009 vykonali úradníci amerického letectva a ministerstva obrany analýzu, v ktorej prehodnotili rôzne koncepty. Po zvážení všetkých možností schválil minister obrany Robert Gates v roku 2011 žiadosť USAF o ďalší vývoj pilotovaného bombardéra. Tento program, nazvaný LRS-B (Long Range Strike Bomber), bol menej ambiciózny ako NGB. Vývoj budúceho bombardéra sa tak prerušil len na dva roky.

V júli 2014 vydalo americké námorníctvo požiadavku na vývoj nového diaľkového bombardéra LRS-B. V tej dobe USAF plánovalo obstarať 80 až 100 lietadiel tohto typu. Celkové množstvo vyrobených bombardérov je však dodnes predmetom vášnivých diskusií. Vo februári 2016 upozornil generál Robin Rand, vtedajší šéf US Air Force Global Strike Command, že letectvo by malo zabudnúť na počet 100 lietadiel a namiesto toho by malo obstarať 175 až 200 bombardérov Raider.

V októbri 2015 podpísalo USAF zmluvu o vývoji nového strategického bombardéra s firmou Northrop Grumman. K hlavným dodávateľom komponentov pri výrobe lietadla sú firmy Pratt & Whitney, BAE Systems, Spirit AeroSystems, Orbital ATK, Rockwell Collins, GKN Aerospace a Janicki Industries.

Nočný záber prvého prototypu B-21 v Plant 42 v Palmdale
V roku 2016 získal nový stroj oficiálne označenie B-21, ktoré má indikovať, že pôjde o prvý bombardér pre 21. storočie. Pomenovanie „Raider“ je na počesť Doolittle Raiders, ktorí počas druhej svetovej vojny uskutočnili bombardovanie Tokia nazvané Doolittlov nálet.

Montáž prvého prototypu prebehla v závode amerického letectva Plant 42 v kalifornskom Palmdale. Lietadlo malo byť dokončené v roku 2020 a prvý let bol naplánovaný na 3. december 2021. Tieto termíny sa však nepodarilo dodržať a prvé predstavenie prototypu verejnosti sa konalo až 3. decembra 2022. Necelý rok potom, dňa 10. novembra 2023, sa uskutočnil aj prvý let nového bombardéru, ktorý dostal pomenovanie Cerberus. Stroj vzlietol z Plant 42 v Palmdale, pričom vo vzduchu ho sprevádzala stíhačka F-16. Následne bombardér zamieril na kalifornskú základňu Edwards, kde bol podrobený ďalším letovým testom. Samotnému prvému letu prototypu B-21 predchádzalo viac ako 200 letov na testovacom lietadle Gulfstream G550, na ktorom sa počas 1 000 letových hodín odkúšal hardvér, softvér, senzory, navigácia a komunikačné systémy vyvinuté pre nový bombardér.

Druhá B-21 (v popredí) a prvá B-21 (vzadu)
Okrem prototypu Cerberus je v predprodukčnej výrobe ďalších päť exemplárov. V septembri 2024 už malo americké letectvo k dispozícii 3 lietadlá B-21 - jedno na letové skúšky a dve na pozemné testovanie.

Druhý letuschopný exemplár B‑21 uskutočnil svoj prvý let 11. septembra 2025. Stroj odštartoval zo závodu v Palmdale a pristál na leteckej základni Edwards. S týmito dvoma lietadlami vo vzduchu už môže americké letectvo prejsť z počiatočných výkonnostných testov k zložitejšej fáze — k integrácii zbraní, k otestovaniu misijných systémov a k ďalším skúškam, cez ktoré sa preveria nástroje, logistika, dokumentácia a procedúry.

United States Air Force potvrdilo, že v roku 2026 budú do leteckých skúšok zapojené minimálne ďalšie dve B‑21. Tieto budú postavené podľa výrobných štandardov (nie len ako prototypy) a budú môcť byť podľa potreby rýchlo upravené na operačné použitie (po odstránení testovacích komponentov).

Tankovanie B-21 prostredníctvom lietadla KC-135
V marci 2026 boli zverejnené zábery, na ktorých je vidieť, ako B-21 Raider úspešne otestoval tankovanie za letu z lietadla KC-135R. Tankovanie prebehlo nad púšťou Mojave vo výške asi 7000 metrov. Bombardér sa k pripojil k tankovaciemu lietadlu cez pevné rameno (tzv. "flying boom").

Podľa rozpočtových dokumentov amerického letectva na fiškálny rok 2023 dosahujú náklady na vývoj B-21 Raider 19,1 miliardy dolárov. Na obstarávanie bombardérov do fiškálneho roku 2027 bolo vyčlenených ďalších 19,4 miliardy dolárov.

Prvá letka nových bombardérov by sa mala sformovať na základni Ellsworth v Južnej Dakote, ktorá je momentálne domovom lietadiel B-1B Lancer z 28. bombardovacieho krídla. Ako ďalšie bude prezbrojené 7. bombardovacie krídlo zo základne Dyess v Texasse s bombardérmi B-1B. Následne budú dodávky nových lietadiel prúdiť k 509. a 131. bombardovaciemu krídlu na základni Whiteman v Missouri, kde nahradia stealth bombardéry B-2 Spirit.

## Používatelia

Budúci používateľ
  **USA**

United States Air Force:
* 7. bombardovacie krídlo – základňa Dyess, Texas
* 28. bombardovacie krídlo – základňa Ellsworth, Južná Dakota
* 131. bombardovacie krídlo – základňa Whiteman, Missouri
* 509. bombardovacie krídlo – základňa Whiteman, Missouri

## Referencie

## Pozri aj

* Si-an H-20
* Tupolev PAK DA

## Iné projekty

Commons* Commons ponúka multimediálne súbory na tému **Northrop Grumman B-21 Raider**

## Externé odkazy

|  |  |
| --- | --- |
|  | Letecký portál |

* Oficiálny web (po anglicky)
* Northrop Grumman B-21 Raider nový revoluční nástupce B-2? – článok na milmag.cz (po česky)